**Nagylak Község Önkormányzat Képviselő-testülete 8/2021. (VI. 29.) önkormányzati rendelete**

**a gyermekek védelméről**

Nagylak Község Önkormányzat Képviselő-testülete az Alaptörvény 32. cikk (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában, valamint a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében és a 151. § (2) bekezdés b) pontjában meghatározott feladatkörében eljárva a gyermekek védelméről az alábbi rendeletet alkotja:

*I. Fejezet*

*Általános rendelkezések*

**1. § *[A rendelet célja]***

A rendelet célja, hogy gondoskodjon a gyermekek törvényben foglalt jogainak, érdekeinek érvényesítéséről, szociális biztonságuk megteremtéséről és annak megőrzéséről, családban történő nevelkedésükről, a szülői kötelezettségek teljesítéséről, a gyermekek veszélyeztetettségének megelőzéséről és megszüntetéséről, a helyi sajátosságok figyelembe vételével, valamint szabályozza a pénzbeli- és természetbeni ellátások, valamint a személyes gondoskodást nyújtó ellátások formáit és igénybevételük feltételeit.

**2. § *[A rendelet hatálya]***

A rendelet hatálya kiterjed Nagylak Község közigazgatási területén lakóhellyel rendelkező, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 4. §-ban meghatározott személyekre.

**3. § *[A gyermekek védelmének rendszere]***

Az Önkormányzat a gyermekek védelmét pénzbeli, természetbeni és személyes gondoskodást nyújtó gyermekjóléti alapellátásokkal biztosítja, az e rendeletben foglaltak szerint.

*II. Fejezet*

*Pénzbeli és természetbeni ellátások*

**4. § *[Ellátások]***

Az Önkormányzat által biztosított pénzbeli és természetbeni ellátások formái:

*a)* rendszeres gyermekvédelmi kedvezmény

*b)* szünidei gyermekétkeztetés

**5. § *[Rendszeres gyermekvédelmi kedvezmény]***

(1) A rendszeres gyermekvédelmi kedvezményre való jogosultságot a Gyvt. 19. § - 20. §- ban foglaltak szerint a Jegyző állapítja meg.

(2) A rendszeres gyermekvédelmi kedvezményhez kapcsolódó pénzbeli ellátásra való jogosultságot a Gyvt. 20/A. § - 20/B. §-ban foglaltak szerint a Jegyző állapítja meg.

**6. § *[Szünidei gyermekétkeztetés]***

(1) A szünidei gyermekétkeztetést az Önkormányzat a szülő, törvényes képviselő kérelmére a Gyvt. 67/A. §-a szerinti hátrányos helyzetű- és halmozottan hátrányos helyzetű gyermek, valamint a rendszeres gyermekvédelmi kedvezményben részesülő gyermek részére ingyenesen biztosítja.

(2) Nagylak Község Önkormányzat Képviselő-testülete az (1) bekezdésben foglaltaktól egyedi döntésével eltérhet, amennyiben az Önkormányzat adott évi költségvetésében nem áll rendelkezésre a rendszeres gyermekvédelmi kedvezményben részesülők ingyenes étkeztetéshez szükséges fedezet. Ennek figyelemmel kísérése és jelzése a Képviselő-testület részére a Jegyző feladata.

(3) A természetbeni ellátásként nyújtott szünidei gyermekétkeztetésre való jogosultságot a Jegyző állapítja meg.

(4) Nagylak Község Jegyzője a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII.29.) Kormányrendeletben foglaltak alapján végzi tájékoztatási kötelezettségét.

(5) A szünidei gyermekétkeztetés iránti igényt minden évben az adott szünetet megelőzően, az Apátfalvi Közös Önkormányzati Hivatal Nagylaki Kirendeltségén kell benyújtani.

(6) Amennyiben a nyári szünidei gyermekétkeztetés esetén a beszerzés összege az 1.000.000,- Forintot meghaladja, az összességében legjobb ajánlatot adó ajánlattevő kiválasztásáról a Pénzügyi Bizottság előzetes véleménye alapján a Polgármester dönt.

(7) Az Önkormányzat az ebéd helyben történő elfogyasztását nem biztosítja, azt a szülő, más törvényes képviselő ételhordóban elviheti az előzetesen meghatározott helyszínről.

*III. Fejezet*

*Személyes gondoskodást nyújtó ellátások*

**7. § *[Ellátások formái]***

Az Önkormányzat által biztosított személyes gondoskodást nyújtó alapellátások (továbbiakban személyes gondoskodás) formái:

*a)* · gyermekjóléti szolgáltatás

*b)* · gyermekek napközbeni ellátása.

**8. § *[Gyermekjóléti szolgáltatás]***

(1) Az Önkormányzat a gyermek testi-, lelki egészségének, családban történő nevelésének elősegítése, a gyermek veszélyeztetettségének megelőzése, a kialakult veszélyeztetettség megszüntetése, a családjából kiemelt gyermek visszahelyezése érdekében biztosítja a Gyvt. 39. §-ában és 40. § (2) bekezdésében foglalt gyermekjóléti szolgáltatásokat, illetve tevékenységeket.

(2) Az Önkormányzat az (1) bekezdésben meghatározott feladatait az Apátfalvi Szociális Alapszolgáltatási Központ Család- és Gyermekjóléti Szolgálata útján biztosítja.

(3) A gyermekjóléti szolgáltatás térítésmentes.

(4) A szolgáltatást a szülő, más törvényes képviselő kérelmére, valamint a Gyvt. 17. § (1) bekezdésében felsoroltak, továbbá a jegyző, a gyámhivatal vagy bármely állampolgár – gyermek veszélyeztetettségére utaló – jelzése alapján látja el. A kérelmet előterjeszteni, továbbá jelzést megtenni közvetlenül a Szolgálat vezetőjénél lehet.

(5) Az ellátás biztosítását a Szolgálat vezetőjének intézkedése alapozza meg.

(6) A gyermekjóléti szolgáltatás és az azt biztosító szolgálat részletes feladatait a Gyvt. 39-40. §-ai határozzák meg.

(7) A gyermekjóléti szolgáltatás megszűnésének eseteit és módjait a Gyvt. 37/A. §-ában foglaltak határozzák meg.

**9. § *[Gyermekek napközbeni ellátása]***

(1) Az Önkormányzat napközbeni ellátásaként azon gyermekek nappali felügyeletét, gondozását, nevelését, foglalkoztatását és étkeztetését biztosítja, akiknek szülei, törvényes képviselői munkavégzésük - ideértve a gyermekgondozási díj, a gyermekgondozást segítő ellátás és a gyermeknevelési támogatás folyósítása melletti munkavégzést is -, munkaerő-piaci részvételt elősegítő programban, képzésben való részvételük, nappali rendszerű iskolai oktatásban, a nappali oktatás munkarendje szerint szervezett felnőttoktatásban, felsőoktatási intézményben nappali képzésben való részvételük, betegségük vagy egyéb ok miatt napközbeni ellátásukról nem tudnak gondoskodni.

(2) A gyermekek napközbeni ellátását különösen az olyan gyermekek részére kell biztosítani

*a)* ·akinek testi, illetve szellemi fejlődése érdekében állandó napközbeni ellátásra van szüksége,

*b)* · akit egyedülálló vagy időskorú személy nevel,

*c)* · akinek a szülője, törvényes képviselője szociális helyzete miatt az ellátásáról nem tud gondoskodni.

(3) Az Önkormányzat a gyermekek napközbeni ellátását feladatellátási szerződés útján biztosítja.

*IV. Fejezet*

*Családvédelmi koordináció*

**10. § *[Családvédelmi koordináció ellátása]***

(1) A hozzátartozók közötti erőszak miatt alkalmazható távoltartásról szóló 2009. évi LXXII. törvény (Továbbiakban: Távolságtartási tv.) szerinti családvédelmi koordinációért a Jegyző felelős.

(2) A Jegyző a Távolságtartási tv. 2. § - 4. § -ben meghatározott feladatkörének az Apátfalvi Közös Önkormányzati Hivatal Anyakönyvi- és igazgatási ügyintézőjének koordinálása mellett az Apátfalvi Szociális Alapszolgáltatási Központ Család- és Gyermekjóléti Szolgálat családgondozói bevonásával tesz eleget.

*V. Fejezet*

*Záró rendelkezések*

**11. § *[Záró rendelkezések]***

Ez a rendelet 2021. június 30-án lép hatályba.

Részletes indokolás

**1-11. §**

xy